5.

Az ismétlődő költségek magukban foglalják – de nem kizárólagosan – az ABA vagy ÁÉKBV eszközeiből levont költségek következő típusait, és ezeket figyelembe kell venni a kiemelt információkat tartalmazó dokumentumban közzéteendő költségösszegben: a) a következő személyek felé teljesített minden kifizetés, beleértve a következő személyek közül azokat, akiket valamely funkcióval megbíztak: i. az alap alapkezelő társasága; ii. befektetési társaság esetén az alap igazgatói; iii. a letéteményes; iv. a letétkezelő; v. befektetési tanácsadók; b) a fentiek bármelyikének kiszervezett szolgáltatást nyújtó személyeknek teljesített kifizetések, beleértve a következőket: i. értékelési szolgáltatások és az alap számvitelével kapcsolatos szolgáltatások nyújtói; ii. részvényesi szolgáltatások nyújtói, például transzferügynökök és bróker-üzletkötők, akik az alap részvényeinek bejegyzett tulajdonosai és alszámla-szolgáltatásokat nyújtanak a szóban forgó részvények tényleges tulajdonosainak; iii. fedezetkezelési szolgáltatások nyújtói; iv. kiemelt brókerszolgáltatások nyújtói; v. értékpapír-kölcsönzési ügynökök; vi. vagyonkezelési és hasonló szolgáltatások nyújtói; c) nyilvántartásba-vételi díjak, listázási díjak, szabályozási díjak és hasonló díjak, beleértve az engedélyezési díjakat; d) a nyereségek és veszteségek specifikus kezelésére tartalékolt díjak; e) könyvvizsgálói díjak; f) jogi és szakmai tanácsadók felé teljesített kifizetések; g) forgalmazási vagy marketingköltségek, amennyiben az alapkezelő társaság ismeri az összeget. Ha az alapkezelő társaság nem ismeri a tényleges összeget, az adott PRIIP lehetséges ismert forgalmazási költségei közül a legmagasabbat kell megjeleníteni; h) (kapcsolt felek által nyújtott) hitel felvételéhez kapcsolódó finanszírozási költségek; i) harmadik fél garanciavállaló által nyújtott tőkegarancia költségei; j) harmadik feleknek olyan költségek fedezésére teljesített kifizetések, amelyek szükségszerűen felmerülnek az alap portfóliójában lévő eszközök megszerzésével vagy elidegenítésével kapcsolatban (beleértve az e melléklet 7–23. pontjában említett ügyleti költségeket); k) az alapkezelő társaság vagy valamely kapcsolódó személy által a kereskedési megbízások beviteléért cserében kapott áruk vagy szolgáltatások értéke; l) ha egy alap az eszközeit ÁÉKBV-ba vagy ABA-ba fekteti, összesített költségmutatójának figyelembe kell vennie az ÁÉKBV-nál vagy ABA-nál felmerült költségeket. A következőket kell bevonni a számításba: i. ha az alapul szolgáló eszköz ÁÉKBV vagy ABA, a rendelkezésre álló legfrissebb összesített költségmutatóját kell használni; ez lehet az ÁÉKBV vagy ABA, vagy működtetője vagy alapkezelő társasága által közzétett számadat, vagy egy megbízható harmadik fél forrás által kiszámított számadat, ha ez naprakészebb, mint a közzétett adat; ii. az összesített költségmutató csökkenthető, amennyiben fennáll egy olyan megállapodás (és amennyiben az még nem tükröződik az alap eredménykimutatásában), hogy a befektető alap kedvezményt vagy díj-továbbengedményezést kap az alapul szolgáló ABA-tól vagy ÁÉKBV-tól; iii. ha a befektetési jegyek megszerzése vagy elidegenítése nem az ÁÉKBV vagy ABA középárán történik, az ügyleti ár és a középár különbözetének értékét ügyleti költségként kell figyelembe venni, amennyiben ezt nem foglalja magában az összesített költségmutató; m) ha egy alap ÁÉKBV-tól vagy ABA-tól eltérő PRIIP-be fektet, összesített költségmutatójának figyelembe kell vennie az alapul szolgáló PRIIP-nél felmerült költségeket. A következőket kell bevonni a számításba: i. az alapul szolgáló PRIIP rendelkezésre álló legfrissebb összesített költségmutatóját be kell vonni a számításba; ii. az összesített költségmutató csökkenthető, amennyiben fennáll egy olyan megállapodás (és amennyiben az még nem tükröződik az alap eredménykimutatásában), hogy a befektető alap kedvezményt vagy díj-továbbengedményezést kap az alapul szolgáló PRIIP-től; iii. olyan esetben, amikor a befektetési jegyek megszerzése vagy elidegenítése nem az alapul szolgáló PRIIP középárán történik, az ügyleti ár és a középár különbözetének értékét ügyleti költségként kell figyelembe venni, amennyiben ezt nem foglalja magában az összesített költségmutató; n) ha egy alap PRIIP-től eltérő befektetési termékbe fektet be, összesített költségmutatójának figyelembe kell vennie az alapul szolgáló befektetési terméknél felmerült költségeket. A PRIIP előállítójának vagy olyan közzétett információt kell felhasználnia, amely az összesített költségmutató észszerű helyettesítője, vagy egyéb esetben meg kell adnia maximális szintjének legjobb becslését, a befektetési termék aktuális tájékoztatójának, valamint a közzétett legfrissebb jelentésének és beszámolójának vizsgálata alapján; o) működési költségek (vagy javadalmazás) egy harmadik féllel kötött díjmegosztási megállapodás alapján, amennyiben ezeket még nem foglalja magában egy fent említett, másik költségtípus; p) a hatékony portfóliókezelési technikákból eredő nyereség, ha nem fizetik be a portfólióba; q) az e melléklet II. szakaszában, főként e melléklet 36–46. pontjában említettek szerint a strukturált alapoknál felmerülő implicit költségek; r) az alapok portfóliójában tartott részvényekből eredő osztalékok, ha az osztalékok nem az alapba folynak be.